יד ושם פתח ערוץ באנגלית ובערבית ביוטיוב - וואלה! חדשות
יד ושם מביא את השואה גם ליוטיוב
ערוצים באנגלית ובערבית, שהושקו לקראת יום השואה, מכילים עדויות של ניצולים, צילומי ארכיון, הרצאות של היסטוריונים וסיפורים אנושיים
מערכת וואלה! חדשות יום שלישי, 29 באפריל 2008, 11:30
העמוד ביוטיוב. אנשי המוזיאון מתכוונים לעדכן את הערוץ לעתים קרובות ולהעלות סרטונים נוספים
מוזיאון "יד ושם" פתח היום (שלישי) שני ערוצים ב-YouTube, באנגלית ובערבית, לקראת יום הזיכרון לשואה ולגבורה.
הערוץ באנגלית כולל עדויות של ניצולי שואה המשולבות בצילומים ארכיוניים, הרצאות של היסטוריונים בנושאים שונים הקשורים לשואה וצילומים של ארועים ומבקרים במוזיאון כגון נשיא ארה"ב ג'ורג' בוש והאפיפיור יוחנן פאולוס השני. כמו כן, ניתן לצפות בערוץ בסיפורים אנושיים, כגון איחוד משפחות שהופרדו בשואה. הערוץ בערבית כולל עדויות המשולבות בצילומים ארכיוניים מהשואה עם כתוביות בשפה הערבית.
אנשי המוזיאון מתכוונים לעדכן את הערוץ לעתים קרובות ולהעלות סרטונים נוספים. בעוד כחודש צפוי להיפתח ערוץ בעברית, ובהמשך ייפתחו ערוצים נוספים בשפות אחרות.
"לצערי, רשת האינטרנט מלאה במידע שגוי ובשקרים מכוונים", אומר יושב ראש המוזיאון, אבנר שלו. "ערוצי 'יד ושם' יספקו מידע אמין וזמין לכל אדם שיבקש לדעת יותר על הפרק הנורא הזה בתולדות האנושות. המפגש עם הניצולים באמצעות עדויותיהם וצפייה בטובי החוקרים בתחום דנים בשאלות הקשות, יספקו לגולשים באתר צורת התחברות נוספת למאורעות השואה".
לערוץ "יד ושם" באנגלית